मुस्लिम पक्ष को जवाब दाखिल करने का आदेश, यूपी सरकार से हलफनामा तलब किया
Gyanvapi Masjid Shivling Scientific Survey and Carbon Dating Case. Follow Varanasi Gyanvapi Mosque Controversy Latest News and Updates On Dainik Bhaskar (दैनिक भास्कर)
ज्ञानवापी परिसर में मिले कथित शिवलिंग के साइंटिफिक सर्वे और कॉर्बन डेटिंग के मामले में मंगलवार को सुप्रीम कोर्ट (SC) में सुनवाई हुई। सुप्रीम कोर्ट के चीफ जस्टिस डी वाई चंद्रचूड़, जस्टिस पी एस नरसिम्हा और जस्टिस मनोज मिश्र की बेंच ने मुस्लिम पक्ष को जवाब दाखिल करने को कहा है।
साथ ही यूपी सरकार से हलफनामा तलब किया है। कोर्ट ने कहा कि याचिका पर मुस्लिम पक्ष के जवाब का इंतजार है। रिपोर्ट पढ़ने के बाद सर्वे पर विचार किया जाएगा। मामले की अगली सुनवाई 25 जुलाई को होगी। वहीं, कोर्ट ने हाईकोर्ट के सर्वे के आदेश पर रोक बरकरार रखी है।
इससे पहले सुप्रीम कोर्ट ने मामले में यूपी सरकार को संभलकर चलने की हिदायत दी थी। हाईकोर्ट के फैसले के खिलाफ मुस्लिम पक्ष ने सुप्रीम कोर्ट में याचिका लगाई थी। दरअसल, कथित शिवलिंग की कॉर्बन डेटिंग कराए जाने के हाईकोर्ट के फैसले के खिलाफ मुस्लिम पक्ष (अंजुमन इंतजामिया मसाजिद) की ओर से रिवीजन याचिका दायर की थी। ज्ञानवापी मस्जिद प्रबंधन समिति की तरफ से वकील हुजेफा अहमदी ने यह याचिका दायर की थी। वहीं हिंदू पक्ष सुप्रीम कोर्ट में पहले ही कैवियट दाखिल कर चुका था।
इलाहाबाद हाईकोर्ट ने 12 मई को कथित शिवलिंग की कॉर्बन डेटिंग और साइंटिफिक सर्वे का आदेश दिया था। हाईकोर्ट ने कहा था कि यह कैसे होगा? इस पर वाराणसी कोर्ट निर्णय लेगा। उन्हीं की निगरानी में यह काम किया जाएगा। हालांकि, बाद में मामला सुप्रीम कोर्ट चला गया। ऐसे में वाराणसी कोर्ट ने आगे सुनवाई नहीं की। बुधवार यानी 12 जुलाई को इस मामले में वाराणसी कोर्ट में सुनवाई होगी।
कथित शिवलिंग पर कोर्ट के 2 बड़े फैसले
14 अक्टूबर 2022: वाराणसी जिला कोर्ट ने हिंदू पक्ष की कथित शिवलिंग जैसी संरचना की साइंटिफिक जांच की याचिका को खारिज कर दिया था। इसकी वजह यह बताई थी कि साइंटिफिक जांच से शिवलिंग को क्षति पहुंचेगी।
12 मई 2023: इलाहाबाद हाईकोर्ट ने सर्वे के दौरान मिले शिवलिंग की कॉर्बन डेटिंग जांच व साइंटिफिक सर्वे की मांग वाली याचिका स्वीकार कर ली। हालांकि, साइंटिफिक जांच कब होगी ये तारीख नहीं बताई। ज्ञानवापी में 16 मई, 2022 को सर्वे के दौरान शिवलिंग जैसी संरचना मिली थी।
अब जानिए क्या है विवाद...
हिंदू पक्ष का दावा है कि ज्ञानवापी परिसर में मिला शिवलिंग 100 फीट ऊंचा आदि विश्वेश्वर का स्वयंभू ज्योतिर्लिंग है। काशी विश्वनाथ मंदिर का निर्माण करीब 2050 साल पहले महाराजा विक्रमादित्य ने करवाया था, लेकिन मुगल सम्राट औरंगजेब ने साल 1699 में मंदिर को तुड़वा दिया। दावे में कहा गया है कि मस्जिद का निर्माण मंदिर को तोड़कर उसकी भूमि पर किया गया है जो कि अब ज्ञानवापी मस्जिद के रूप में जाना जाता है।
याचिकाकर्ताओं की मांग की है कि ज्ञानवापी परिसर का पुरातात्विक सर्वेक्षण कर यह पता लगाया जाए कि जमीन के अंदर का भाग मंदिर का अवशेष है या नहीं। साथ ही विवादित ढांचे का फर्श तोड़कर ये भी पता लगाया जाए कि 100 फीट ऊंचा ज्योतिर्लिंग स्वयंभू विश्वेश्वरनाथ भी वहां मौजूद हैं या नहीं। मस्जिद की दीवारों की भी जांच कर पता लगाया जाए कि ये मंदिर की हैं या नहीं। याचिकाकर्ता का दावा है कि काशी विश्वनाथ मंदिर के अवशेषों से ही ज्ञानवापी मस्जिद का निर्माण हुआ था।
